***Comunicat de presă***

***2******3 septembrie 2025***

**ICR premiază câștigătorii competiției de film documentar din cadrul Festivalului „Toamnă la Voroneț”**

Festivalul Internațional de Film, Diaporamă și Fotografie „Toamnă la Voroneț”, cel mai longeviv festival de film din România, a ajuns la cea de-a 45-a ediție și se va desfășura în perioada 25-27 septembrie 2025 cu sprijinul Institutului Cultural Român. Festivalul prezintă lungmetraje românești recente, unele prezentate în avanpremieră, 27 de producții în patru secțiuni competiționale (film documentar, film studențesc, film turistic și digiporamă), precum și întâlniri cu cineaști și critici de film. Institutul Cultural Român va acorda premiile din cadrul secțiunii *Film documentar*: Cel mai bun film, Cea mai bună regie și Cea mai bună imagine.

În cadrul festivalului, alături de nouă filme românești, concurează producții cinematografice din Belgia, Estonia, Germania, Grecia, Italia, Liban, Malaezia, Moldova, Polonia, Portugalia, Spania, SUA, Țările de Jos și Ungaria. Premiile festivalului vor fi decernate de un juriu format din personalități de marcă ale cinematografiei românești. Juriul de preselecție al Festivalului Internațional de Film, Diaporamă și Fotografie „Toamnă la Voroneț” îl include în componență pe criticul de film Mihai Fulger, în timp ce juriul de selecție al filmelor aflate în competiție este alcătuit din: Marian Țuțui – istoric de film, Alexandra Gulea – regizor și Ovidiu Lazăr – regizor.

Ediția de anul acesta este dedicată filmului de animație, avându-l ca invitat special pe regizorul Radu Igazsag. Acesta își va prezenta filmele de animație, în fața spectatorilor mici și mari, și va susține trei ateliere de ilustrație-animație pentru copii. De asemenea, publicul va putea viziona în avanpremieră „Padurea de molizi” de Tudor Giurgiu și va avea ocazia să o întâlnească pe regizoarea Alexandra Gulea, care va participa la proiecția filmului „Maia – Portret cu mâini”.

**Festivalul „Toamnă la Voroneţ”**- festival de film documentar, diaporamă şi fotografie - este unul dintre cele mai longevive manifestări de gen din România și este fondat în anii ˊ80 de soții Emil Butnaru și Marcela Butnaru, pionerii diaporamei care o utilizează pentru prima dată în anul 1978 din dorința de a conserva și arăta lumii frumusețea Bucovinei, prin proiecția de diapozitive. În țară și în lume, diaporama avea deja tradiție și festivaluri. Odată cu prima participare la un festival desfășurat la Băile Herculane, membrii fotoclubului „Guhudia” încep să schițeze premisele unui festival la Gura Humorului. Festivalul îşi propune să promoveze creativitatea şcolilor de film, competenţa şi profesionalismul în acest domeniu, precum şi contactele dintre generaţiile de cineaşti, încurajând tinerii realizatori de film.

**Contact:**

Serviciul Promovare și Comunicare

biroul.presa@icr.ro

031 71 00 622